sinarproject/legisdata huggingface dataset:
Pertanyaan 65: SEKTOR PELANCONGAN DALAM KRISIS COVID19
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN CHUA WEI KIAT (N14 RAWANG)
Jawapan oleh: Y.A.B. Dato' Menteri Besar

Y.B. TUAN CHUA WEI KIAT

Bagaimana PKP telah menjejas industri pelancongan Negeri Selangor?

Berapakah hotel telah ditutup disebabkan krisis Covid19 sejak perlaksanaan PKP?

Y.A.B. Dato' Menteri Besar

a) Secara keseluruhannya setiap penggiat Industri pelancongan di Negeri Selangor terkesan akibat penguatkuasaan Perintah Kawalan Pergerakan (PKP). Keseluruhan pemain-pemain industri pelancongan negeri Selangor menghadapi pembatalan tempahan (bilik penginapan, penganjuran acara, pakej pelancongan, pengangkutan dan lain-lain perkhidmatan berkenaan pelancongan) sejak pandemik Covid-19 ini ditemui dan mula tersebar bermula bulan Januari 2020 lalu. Di samping itu, sebahagian besar industri pelancongan negeri Selangor terpaksa menutup operasi mereka sepanjang penguatkuasaan PKP sejak pertengahan bulan Mac 2020 lalu. Oleh yang demikian, ianya memberi kesan kepada pendapatan penggiat industri pelancongan sepanjang tempoh tersebut. Melalui kaji Selidik yang dilaksanakan oleh Tourism Selangor secara puratanya ketahanan aliran tunai penggiat-penggiat industri pelancongan di Negeri Selangor adalah antara 1 hingga 6 bulan. Responden juga telah membalas dimana majoriti lebih 50% memaklumkan terpaksa menutup operasi sepenuhnya disebabkan bukan kategori ‘essential business’ semasa tempoh PKP. Manakala, berdasarkan kajian yang dilakukan oleh Persatuan Hotel Malaysia (MAH) telah mengunjurkan ‘kadar penginapan – occupancy rate’ bulanan sehingga Disember tahun 2020 adalah tanpa membuat dibawah 40%, yang mana hotel-hotel akan beroperasi keuntungan. Hal ini secara kasarnya akan mengakibatkan banyak penggiat industri pelancongan terpaksa memberhentikan operasi mereka dan berhadapan dengan tempoh penutupan operasi akibat jika penguatkuasaan PKP ini berpanjangan.

b) Sehingga bulan Jun 2020 sebanyak 3 hotel yang telah mengesahkan menutup sepenuhnya operasi manakala 2 hotel lagi menutup sementara operasi sehingga hujung tahun 2020 akibat penguatkuasaan PKP dan pandemik Covid19.